“Ka̱nang nyi chat nung,
ku myim nyi khwi doká nung ji.
Nung mameang,
n na naai da̱ a̱vwuo A̱tyia̱.
Nggu meang,
a̱ na ta̱m ma̱ng nyin a̱tyu a̱ na beang nyin a̱ni;
gu shya̱ dundung ma̱ng a̱nyin ba̱ng si̱ nat sang sangba̱p.
Nggu wa yet a̱chuchuk A̱za̱za̱rak Ntswa wu,
nang á̱niet mi̱ swanta ba lak san hu a̱ni.
Mat ba̱ si̱ mi̱n ndi nggu bah.
Da̱ mba,
ba̱ si̱ mi̱n dyen gu bah.
A̱wot nyin,
nyi lyen nggu,
mat a̱ swan dundung ma̱ng a̱nyin,
a̱ si̱ bu shya̱ mi̱ nfwuo nyin na.
“N na ghwon nyin ma̱nyin nyin nang á̱kunak a̱ni bah.
N na mbwuok mbai da̱ a̱vwuo nyin.
N bwat a̱banjen ma̱ chunchwiit á̱niet mi̱ swanta ba bu na li nung bah.
A̱wot nyin,
nyi na li nung.
Mat nang nung nshya̱ ma̱ng swuan a̱ni;
ma a̱nia wa,
nyin mameang nyi na nswuan.
A̱tuk a̱kyakya nang nyi na ndyen nang nung nshya̱ mami A̱tyia̱ nung;
nyin,
nyi si̱ ma nshya̱ mami nung;
nung mameang,
n si̱ ma shya̱ mami nyin.
“Konyan wa lyen doká nung ji,
a̱wot a̱ si̱ khwi nji a̱ni,
nggu wa yet a̱tyu a̱ chat nung a̱ni.
A̱tyu a̱ chat nung a̱ni;
nggu wa nang A̱tyia̱ nung wu ma na chat.
Nung,
mameang,
n na chat gu,
a̱wot n tyai a̱pyia̱ nung kpa̱sai da̱ a̱vwuo nggu.”
Yahuda a̱ghyang (kang ma̱ng Yahuda Iska̱riyoti wu),
a̱ si̱ lyip Yesu nyia̱,
“Nwan A̱tyoli,
yihwa mbyia̱ a na ntyai a̱pyia̱ ang da̱ a̱vwuo nzi̱t kya ma̱nyin zi̱t,
kang ma̱ng á̱niet mi̱ swanta ba?”
Yesu si̱ ma nwuak gu shim nyia̱,
“Konyan wa chat nung a̱ni,
a̱ na khwi á̱lyiat nung na.
A̱wot A̱tyia̱ nung wu na chat gu.
Nung ma̱ng A̱tyia̱ nung wu,
zi̱ na bai da̱ a̱vwuo nggu,
zi̱ swan dundung ma̱ng a̱nggu.
A̱tyu a̱ nwai chat nung a̱ni mameang,
a̱ khwi á̱lyiat nung na bah.
Á̱lyiat nung na nang nyi fwuong a̱ni,
á̱si̱ nung nia bah;
á̱lyiat A̱tyia̱ nia.
Nggu wa ta̱m ma̱ng a̱nung mi̱ swanta hu.
“A̱mgba̱m á̱lyiat nani,
n dyiat na neet nang n ni̱ shya̱ dundung ma̱ng a̱nyin.
A̱wot A̱tyu Beang wu,
nggu wa yet A̱za̱za̱rak Ntswa nang A̱tyia̱ wu na ta̱m ndyo da̱ a̱kwonu nung a̱ni;
nggu wa na tyiet nyin kuzang kyang.
A̱wot a̱ bu jhyung nyin a̱mgba̱m kuzang kyang nang n ka̱n hyia̱ ma̱ng a̱nyin a̱ni.
“N nang nyin swat nyinyang;
swat nyinyang nung huhwa nang n nwuak nyin.
N nwuat nyin huu nang swanta hu nnwuat a̱ni bah.
Mat a̱nia,
nyi yok byia̱ a̱ka̱tuk a̱fi̱fa,
ku nyi bu fa̱k a̱wun bah.
Nyi jhyung n hyia̱ ma̱ nyin nyia̱;
n na nat mbwuok mbai da̱ a̱vwuo nyin.
Ka̱ nyi wa chat nung,
si̱ nyi gwai nang n naat da̱ a̱vwuo A̱tyia̱ nung a̱ni.
Mat A̱tyia̱ nung wu shi a̱ lan nung.
Ma̱ninika,
n hyia̱ ma̱ng a̱nyin neet nang nkyang nani ka̱n bai bah.
Da̱nian jen nang na̱ bye mbai a̱ni,
nyi na nwuak fwuo da̱ nung.
“N bu si̱ mi̱n dyiat ma̱ng a̱nyin a̱jojoot a̱lyiat bah,
mat A̱ta̱nyeang swanta kani,
ka̱ chobai.
A̱mgba̱m ma̱ng a̱nia,
ka̱ si̱ mi̱n nyia̱ tyok tazwa nung bah.
Ma̱ng a̱nia,
ku myim swanta hu ku lyen nang n chat A̱tyia̱ wu.
Huhwa mbyia̱ nang n nyia̱ kuzang kyang cha̱chaat nang gu ntak ma̱ng a̱nung n nyia̱ a̱ni.”
“To,
nyi bai zi̱ doot zi̱ ghwon a̱vwuo kani!”